ΚΑΝΟΝΙΣΜΟΣ (ΕΚ) αριθ. 1094/95 ΤΗΣ ΕΠΙΤΡΟΠΗΣ της 15ης Μαΐου 1995 για τροποποίηση του κανονισμού (ΕΟΚ) αριθ. 210/69 περί των ανακοινώσεων μεταξύ των κρατών μελών και της Επιτροπής στον τομέα του γάλακτος και γαλακτοκομικών προϊόντων και του κανονισμού (ΕΟΚ) αριθ. 2729/81 περί λεπτομερειών εφαρμογής του καθεστώτος των πιστοποιητικών εισαγωγής και εξαγωγής και του καθεστώτος προκαθορισμού των επιστροφών στον τομέα του γάλακτος και γαλακτοκομικών προϊόντων όσον αφορά ορισμένα μεταβατικά μέτρα σχετικά με την εφαρμογή της γεωργικής συμφωνίας του Γύρου της Ουρουγουάης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3290/94 του Συμβουλίου της 22ας Δεκεμβρίου 1994 σχετικά με τις προσαρμογές και τα αναγκαία μεταβατικά μέτρα στον τομέα της γεωργίας για την εφαρμογή των συμφωνιών που έχουν συναφθεί στο πλαίσιο των πολυμερών εμπορικών διαπραγματεύσεων του Γύρου της Ουρουγουάης (1), και ιδίως το άρθρο 3 παράγραφος 1,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως της αγοράς στον τομέα του γάλακτος και γαλακτοκομικών προϊόντων (2), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας και από τον κανονισμό (ΕΚ) αριθ. 3290/94, και ιδίως το άρθρο 13 παράγραφος 3, το άρθρο 17 παράγραφος 4 και το άρθρο 28,

Εκτιμώντας:

ότι στον κανονισμό (ΕΚ) αριθ. 974/95 της Επιτροπής της 28ης Απριλίου 1995 περί ορισμένων μεταβατικών μέτρων για την εφαρμογή της γεωργικής συμφωνίας του Γύρου της Ουρουγουάης (3), προβλέπονται διατάξεις για να διασφαλιστεί η αρμονική μετάβαση από το υπάρχον καθεστώς πριν από την ημερομηνία ενάρξεως της προαναφερθείσας συμφωνίας σε εκείνο που θα υπάρξει από την ημερομηνία αυτή και, ιδίως, την έκδοση των πιστοποιητικών εξαγωγής για τις ποσότητες που αντιστοιχούν στην κανονική διάθεση για την εν λόγω περίοδο 7 ότι, για τη διαχείριση των εν λόγω ποσοτήτων, πρέπει να προβλεφθεί να ανακοινώνονται ξεχωριστά οι πληροφορίες που προβλέπονται στο άρθρο 6 πρώτο και τρίτο εδάφιο του κανονισμού (ΕΟΚ) αριθ. 210/69 της Επιτροπής της 31ης Ιανουαρίου 1969 περί των κοινοποιήσεων μεταξύ των κρατών μελών και της Επιτροπής στον τομέα του γάλακτος και γαλακτοκομικών προϊόντων (4), όπως τροποποιήθηκε τελευταία από τον κανονισμό (ΕΟΚ) αριθ. 301/90 (5) 7 ότι, για τις αιτήσεις χορηγήσεως μεταβατικών πιστοποιητικών που υποβάλλονται πριν από την 1η Ιουλίου 1995, πρέπει να προβλεφθούν τα μέσα για να διασφαλιστεί η τήρηση των εν λόγω ποσοτήτων και να τροποποιηθεί ανάλογα ο κανονισμός (ΕΟΚ) αριθ. 2729/81 της Επιτροπής της 14ης Σεπτεμβρίου 1981 περί ειδικών λεπτομερειών εφαρμογής του καθεστώτος των πιστοποιητικών εισαγωγής και του καθεστώτος του προκαθορισμού των επιστροφών στον τομέα του γάλακτος και γαλακτοκομικών προϊόντων (6), όπως τροποποιήθηκε τελευταία από τον κανονισμό (ΕΚ) αριθ. 3337/94 (7) 7 ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 6 του κανονισμού (ΕΟΚ) αριθ. 210/69 παρεμβάλλεται η ακόλουθη νέα παράγραφος 1α:

«1α. Τα κράτη μέλη ανακοινώνουν στην Επιτροπή, σύμφωνα με τη διαδικασία που καθορίζεται στην παράγραφο 1 πρώτο και τρίτο εδάφιο, τις ποσότητες για τις οποίες έχουν υποβληθεί αιτήσεις χορηγήσεως πιστοποιητικού οι οποίες αναφέρονται στο άρθρο 1 παράγραφος 1 του κανονισμού (ΕΚ) αριθ. 974/95 της Επιτροπής (*).

»

Άρθρο 2

Στον κανονισμό (ΕΟΚ) αριθ. 2729/81 προστίθεται το ακόλουθο νέο άρθρο 10α:

«Άρθρο 10α 1. Στα πιστοποιητικά που προβλέπονται στο άρθρο 1 παράγραφος 1 του κανονισμού (ΕΚ) αριθ. 974/95 της Επιτροπής (*) για όλα τα προϊόντα που αναγράφονται στο άρθρο 1 του κανονισμού (ΕΟΚ) αριθ. 804/68, περιλαμβάνεται προκαθορισμός της επιστροφής.

2. Στις αιτήσεις χορηγήσεως των πιστοποιητικών που προβλέπονται στην παράγραφο 1 εφαρμόζονται οι διατάξεις του άρθρου 10.

3. Στο πλαίσιο διαγωνισμού που έχει προκηρυχθεί από ένα των οργανισμών που αναφέρονται στο παράρτημα του κανονισμού (ΕΟΚ) αριθ. 2730/81, το πιστοποιητικό που προβλέπεται στην παράγραφο 1 εκδίδεται στον αιτούντα ο οποίος έχει τηρήσει τους όρους που προβλέπονται στο άρθρο 44 παράγραφος 6 του κανονισμού (ΕΟΚ) αριθ. 3719/88 μόνο εάν ο αιτών προσκομίσει στον οργανισμό εκδόσεως το αργότερο στις 15 Ιουνίου 1995 την απόδειξη ότι είχε κατακυρωθεί ως υπερθεματιστής. Σε όλες τις άλλες περιπτώσεις, το πιστοποιητικό μπορεί να εκδοθεί μόνο από την 1η Ιουλίου 1995.

4. Η εγγύηση που αφορά τα πιστοποιητικά που προβλέπονται στην παράγραφο 1, ορίζεται ως εξής ανά 100 χιλιόγραμμα καθαρού βάρους του προϊόντος:

- 6 Ecu για τα προϊόντα που υπάγονται στους κωδικούς ΣΟ 0401, 0403 και 0405,

- 27 Ecu για τα προϊόντα που υπάγονται στον κωδικό ΣΟ 0406,

- 12 Ecu για όλα τα άλλα προϊόντα.

5. Στην περίπτωση κατά την οποία αναστέλλεται ο προκαθορισμός της επιστροφής, η Επιτροπή μπορεί να αποφασίσει να εφαρμόσει στις αιτούμενες ποσότητες ένα συντελεστή μειώσεως. Στην περίπτωση κατά την οποία στις ζητούμενες ποσότητες εφαρμόζεται συντελεστής μειώσεως μικρότερος από 0,8, ο ενδιαφερόμενος δύναται, εντός προθεσμίας τριών εργάσιμων ημερών μετά από την ημέρα της δημοσιεύσεως της αποφάσεως που καθορίζει το συντελεστή, να ζητήσει την ακύρωση της αιτήσεως χορηγήσεως πιστοποιητικού. Στην περίπτωση αυτή, η εγγύηση που αναφέρεται στην παράγραφο 3 αποδεσμεύεται και η αρμόδια αρχή ανακοινώνει αμέσως στην Επιτροπή τις ποσότητες για τις οποίες έχουν ακυρωθεί οι αιτήσεις.

6. Στις άλλες περιπτώσεις και σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 804/68, είναι δυνατόν να αποφασιστεί η λήψη άλλων μέτρων.

»

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 15 Μαΐου 1995.

Για την Επιτροπή Franz FISCHLER Μέλος της Επιτροπής

(*) ΕΕ αριθ. L 97 της 29. 4. 1995, σ. 66.

(*) ΕΕ αριθ. L 97 της 29. 4. 1995, σ. 66.